Riżoluzzjoni dwar is-sitwazzjoni fiż-Żimbabwe



Official Journal 061 , 16/03/2009 P. 0040 - 0042



Riżoluzzjoni [1] dwar is-sitwazzjoni fil-Mawritanja L-Assemblea Parlamentari Konġunta ACP-UE, - laqgħa fil-Port Moresby (Papua New Guinea) mill- 24 sat- 28 ta' Novembru 2008, - wara li kkunsidra l-Artikolu 17(2) tar-Regoli ta' Proċedura tiegħu, - wara li kkunsidra d-dispożizzjonijiet tal-Att Kostituttiv tal-Unjoni Afrikana (AU), id-Dikjarazzjoni ta' Lomé ta' Lulju 2000 u l-Protokoll li jirrigwardaw l-Istabbiliment tal-Kunsill tal-Paċi u s-Sigurtà (PSC) tal-Unjoni tal-Afrika dwar bidliet mhux kostituzzjonali tal-gvern, - wara li kkunsidra d-deċiżjonijiet li ttieħdu mill-PSC fil-144 u fil-151 laqgħa tiegħu, - wara li kkunsidra d-dikjarazzjoni tal-Kunsill tas-Sigurtà tan-Nazzjonijiet Uniti tal- 20 ta' Awwissu 2008, - wara li kkunsidra d-dikjarazzjonijiet u r-riżoluzzjonijiet tal-Komunità Ekonomika tal-Istati tal-Afrika tal-Punent (ECOWAS), l-Unjoni Ewropea (EU) u l-Organizzazzjoni Internationale de la Francophonie (OIF), - wara li kkunsidra l-konsultazzjonijiet li nfetħu skont l-Artikolu 96 tal-Ftehima ta' Cotonou, - wara li kkunsidra l-communiqué fil-laqgħa konsultattiva dwar is-sitwazzjoni fil-Mawritanja li għaliha attendew il-Lega tal-Istati Arab, in-Nazzjonijiet Uniti, l-Organizzazzjoni tal-Konferenza Iżlamika (OIC), l-OIF, l-UE u l-AU fil- 21 ta' Novembru 2008 f'Addis Abeba, - wara li kkunsidra r-rapport tal-missjoni ta' ġbir ta' fatti tal-Kumitat tal-Ambaxxaturi tal-ACP fir-Repubblika Iżlamika tal-Mawritanja mis-7 sal- 11 ta' Ottubru 2008, - wara li kkunsidra r-riżoluzzjoni tal-Assemblea Nazzjonali tal-Mawritanja tal- 14 ta' Settembru 2008, A. billi fis- 6 ta' Awwissu 2008 ġunta militari mmexxija mill-Ġeneral Mohamed Ould Abdel Aziz neħħa lill-President tar-Repubblika Iżlamika tal-Mawritanja, Sidi Mohamed Ould Cheikh Abdallahi mill-poter, B. billi s-sitwazzjoni ekonomika u soċjali fil-pajjiż hija katastrofika u billi s-suċċess tad-demokrazija l-aktar li tiġi żgurata hi permezz tal-iżvilupp, C. billi l-President Abdallahi ġie elett demokratikament f'April 2007 fit-tmiem ta' proċess ta' tranżizzjoni demokratiku msejjaħ bħala eżemplari mill-komunità internazzjonali u vvalidata mill-missjoni għall-osservazzjoni tal-elezzjonijiet tal-Unjoni Ewropea u delegazzjoni tal-Parlament Ewropew, D. wara li kkunsidra l-appoġġ tal-UE għat-tranżizzjoni demokratika tal-"programm ta' appoġġ" u l-EUR 156 miljun għall-perjodu 2008 to 2013 skont l-10th Fond ta' Żvilupp Ewropew, li jikkomplementaw l-għajnuna li ġa teżisti u l-għotja ta' għajnuna ta' EUR 335 miljun li ngħataw mill-1985, E. billi l-Mawritanja hija membru tas-Sħubija Ewro-Mediterranja magħrufa wkoll bħala l-Proċess ta' Barċellona, u ħadet sehem fis-Samit għall-Mediterran li sar f'Pariġi fit- 13 ta' Lulju 2008, F. billi, għalkemm il-bidla fil-gvern saret mingħajr tixrid ta' demm, il-President Abdallahi u diversi figuri politiċi oħra kienu arrestati, u billi l-President Abdallahi għadu mċaħħad mill-libertà, G. billi "Kunsill Għoli tal-Istat" ġie stabbilit mill-ġunta, u billi ċ-chairperson ta' dak il-kunsill, il-Ġeneral Mohamed Ould Abdel Aziz, inħatar il-kap tal-istat permezz ta' "ordinanza kostituzzjonali", H. billi l-'ordinanza kostituzzjonali' li fiha l-ġunta tiddefinixxi l-poteri tagħha li tagħtiha s-setgħa tiggverna bid-digriet hija mingħajr bażi legali, I. billi l-'Kunsill Għoli tal-Istat' appunta prim ministru, J. billi d-diffikultajiet li kienet qed tesperjenza l-Mauritania fil-ħin tal-kolp ta' stat kienu politiċi u għalhekk setgħu jiġu riżolti b'mod paċifiku u politiku u permezz ta' djalogu, K. billi, minkejja dawk id-diffikultajiet, il-Mawritanja għamlet progress eċċezzjonali fi kwistjonijiet ta' politiki domestiċi sensittivi ħafna bħal m'huma r-ritorn tar-refuġjati, il-qirda tal-iskjavitù u l-liberalizzazzjoni tal-midja, u billi dan kien sinjal tajjeb għall-iżvilupp eventwali ta' demokrazija soda, L. billi dibattitu miftuħ bejn il-forzi politiċi kollha hija meħtieġa biex ikun hemm il-mezz li terġa' tinġieb l-ordni kostituzzjonali u l-mekkaniżmi li jiggvernaw il-bilanċ bejn l-eżekuttiv u l-leġiżlatura, biex jiġi żgurat, fil-qafas tal-kostituzzjoni, bilanċ tajjeb bejn il-president u l-parlament u l-istabiltà politika meħtieġa, mingħajr indħil mill-forzi armati, M. wara li kkunsidra d-diversi mezzi għat-tmiem tal-kriżi u ttreġġigħ lura tal-ordni kostituzzjonali mressqa mill-forzi politiċi u mis-'soċjetà ċivili', b'mod partikolari l-proposta mill-oppożizzjoni demokratika u l-'pjan direzzjonali tranżizzjonali' mressaq mill-Assemblea Nazzjonali, N. wara li kkunsidra l-problemi tas-sigurtà fl-istrixxa Sahelo-Saharan, li qed isaħħu lit-terroriżmu, kriminalità li taqsam il-fruntieri u t-traffikar tal-armi u tad-droga u qed ikollhom effett ta' distabbilizzazzjoni fuq il-pajjiżi tas-sottoreġjun, O. wara li kkunsidra r-rwol li lagħbet il-Mawritanja fil-ġlieda kontra dawn il-kastigi, P. jinnota l-kundanna tal-kolp ta' stat mill-komunità internazzjonali, b'mod partikolari l-Grupp tal-ACP, l-ECOWAS, l-AU, l-UE, il-Lega Għarbija u n-Nazzjonijiet Uniti, u d-deċiżjoni tal-AU u l-OIF biex jissospendu l-Mawritanja sakemm jerġa' jkun hemm id-demokrazija, Q. billi fit- 22 ta' Settembru 2008 l-Unjoni Afrikana tat ultimatum lill-ġunta biex treġġa' lura l-ordni kostituzzjonali u t-tqegħid mill-ġdid fil-funzjoni lil Sidi Mohamed Ould Cheikh Abdallahi bla kondizzjonijiet sas- 6 ta' Ottubru 2008, R. billi l-ġunta militari ma laqgħetx dak l-ultimatum, u billi nhar it-Tlieta, 7 ta' Ottubru 2008, il-Kummissjoni tal-AU stiednet lill-istati membri tal-AU biex ma jagħrfux il-mexxejja tal-kolp ta' stat fil-Mawritanja, S. wara li kkunsidra l-ftuħ tal-proċedura ta' konsultazzjoni bejn l-Unjoni Ewropea u l-Mawritanja, skont l-Artikolu 96 tal-Ftehima ta' Cotonou, li tipprovdi għal konsultazzjonijiet bħal dawn fejn "xi Parti tikkunsidra li l-Parti l-oħra tonqos li twettaq l-obbligu li joħroġ mir-rispett għad-drittijiet umani, għall-prinċipji demokratiċi u għall-istat tad-dritt", T. billi l-Bank Dinji ssospenda USD 175 miljun f'għajnuna lill-Mawritanja; billi dik is-sospensjoni taffettwa xi 17-il proġett nazzjonali fil-Mawritanja kif ukoll il-parteċipazzjoni tal-pajjiż fi proġetti reġjonali tal-Bank Dinji relatati fost affarijiet oħra, mal-iżvilupp rurali, is-saħħa, l-edukazzjoni u l-infrastruttura (bħall-bini tat-toroq), U. billi l-pulizija użaw il-vjolenza biex iwaqqfu demostrazzjonijiet mhux awtorizzati, organizzati minn koalizzjoni ta' partiti politiċi li riedu lil Abdallahi jerġa' jkun il-President, 1. Jikkundanna t-twaqqigħ tal-president u l-gvern mill-forzi armati fil-Mawritanja, u jenfasizza li l-istituzzjonijiet stabbiliti demokratikament għandhom jiġu rrispettati; jiddispaċih għal dat-tfixkil, meta wieħed jikkunsidra l-avvanzi notevoli li saru fl-iżvilupp tad-demokrazija u l-istat tad-dritt matul dawn l-aħħar snin fil-Mawritanja; 2. Jinnota t-trasferiment lejn ir-raħal fejn kien joqgħod il-President Sidi Mohamed Ould Cheikh Abdallahi li tneħħa mill-poter, fejn qed jinżamm taħt arrest f'daru, iżda jkompli jsejjaħ għal-libertà immedjata u mingħajr l-ebda kundizzjoni; 3. Jistieden lill-awtoritajiet Mawritani biex jikkonformaw mad-drittijiet tal-bniedem, inkluż il-libertà tal-espressjoni, tal-assoċjazzjoni u tal-assemblea; 4. Jgħid li konsultazzjonijiet wiesgħa huma l-uniku mezzi għat-tmiem tal-kriżi u jagħtu ċans lill-istituzzjonijiet demokratiċi kollha jerġgħu jaħdmu kif suppost, inkluż it-twettiq sħiħ mill-parlament tal-prerogattivi tagħhom kollha; 5. Jistieden lill-awtoritajiet militari fil-gvern jikkommettu rwieħhom minnufih biex jagħmlu skeda għar-ritorn tal-ordni kostituzzjonali u t-treġġigħ lura ta' istituzzjonijiet demokratiċi, u li jagħmlu li l-militari ma jkunux jistgħu joħorġu għall-elezzjoni; 6. Jistieden, għaldaqstant, il-partijiet politiċi kollha fil-Mawritanja li jwaqqfu qafas xieraq għal konsultazzjonijiet bħal dawn mingħajr dewmien; 7. Jilqa' b'sodisfazzjon il-bidu ta' konsultazzjonijiet bejn l-Unjoni Ewropea u l-awtoritajiet li qed jiggvernaw fil-Mawritanja, u jistieden lill-Kummissjoni Ewropea biex tagħmel rapport regolari ta' progress lill-JPA dwar il-konsultazzjonijiet li jsiru skont l-Artikolu 96 u dwar it-twaqqif ta' skeda u r-restawr tal-ordni, iżda jiddispjaċih li sa issa, ma kienx hemm progress sinifikanti f'dan ir-rigward; 8. Jilqa' b'sodisfazzjon id-dikjarazzjoni tal-AU li ser tissottometti "proposti konkreti" wara t-tiċħid tal-ultimatum tagħha mill-'Kunsill għoli tal-Istat' tal-Mawritanja; 9. Jistieden lill-AU u lill-UE biex jagħtu ħarsa lejn is-sanzjonijiet kollha mmirati li jistgħu jittieħdu kontra l-militari putschisti (projbizzjoni tal-ivvjaġġar, l-iffriżar tal-assi, eċċ.) jekk ma jsir l-ebda impenn fil-futur qarib għal pjan rilevanti u kredibbli biex tintemm il-kriżi u tiġi restawrata l-ordni kostituzzjonali, iżda biex ma jittiħdux passi li jistgħu jipperikolaw l-iżvilupp tal-Mawritanja u t-titjib fil-kundizzjonijiet tal-għejxien tal-poplu tagħha; 10. Jinsisti li l-poplu tal-Mawritanja, li huwa ġa affettwat ħafna mill-kriżijiet ekonomiċi u tal-ikel, ma jsirx ostaġġ tal-kriżi politika kurrenti, u jistieden lill-Kummissjoni Ewropea biex timplimenta proġetti ta' appoġġ għas-soċjetà ċivili skont l-Istrument Ewropew għad-Demokrazija u d-Drittijiet tal-Bniedem; 11. Iħeġġeġ lill-ġunta biex tikkonsidra l-benefiċji multipli għall-poplu tal-Mawritanja biex jieħu parti fil-proċessi politiċi ta' paċi, demokrazija, prosperità u l-għarfien uman, soċjali u kulturali speċifikati fis-Samit għall-Mediterran fit- 13 ta' Lulju 2008, li għaliha attenda Sidi Mohamed Ould Cheikh Abdallahi, il-President tar-Repubblika Iżlamika tal-Mawritanja; 12. Jilqa' b'sodisfazzjon il-fatt li ntbagħtet delegazzjoni tal-Kumitat tal-Ambaxxaturi tal-ACP u jinnota l-adozzjoni tar-riżoluzzjoni tal-Assemblea Nazzjonali tal-Mawritanja tal- 14 ta' Settembru 2008; 13. Jiddeċiedi li jibgħat delegazzjoni parlamentari ACP-UE lill-Mawritanja, biex tassisti l-Parlament Mawritanju biex jerġa' jiskopri l-unità tiegħu u jfittex li joħroġ mill-kriżi b'mod onorabbli għal kull min hu involut; 14. Jagħti istruzzjoni lill-Ko-Presidenti tiegħu biex iressqu din ir-riżoluzzjoni lill-Kunsill ACP-UE, lill-Kummissjoni Ewropea, lill-Parlament Pan-Afrikan, lill-Kummissjoni tal-Unjoni tal-Afrika, l-Unjoni Għarbija tal-Magreb, il-Kunsill tas-Sigurtà tan-Nazzjonijiet Uniti, l-Assemblea Nazzjonali u awtoritajiet oħra tal-Mawritanja. [1] Adottat mill-Assemblea Parlamentari Konġunta tal-ACP-UE tat- 28 ta' Novembru 2008 fil-Port Moresby (Papua New Guinea). --------------------------------------------------